**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-2160/2022

**1258a**

### I n f o r m á c i a

**o prerokovaní návrhu poslancov Národnej rady Slovenskej republiky Anny ANDREJUVOVEJ, Gábora GRENDELA a Juraja ŠELIGU na vydanie zákona, ktorým sa mení a dopĺňa zákon č.  154/2001 Z. z. o  prokurátoroch a právnych čakateľoch prokuratúry v znení neskorších predpisov (tlač 1258) v  druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Národná rada Slovenskej republiky uznesením z 8. novembra 2022 pridelila návrh poslancov Národnej rady Slovenskej republiky Anny ANDREJUVOVEJ, Gábora GRENDELA a Juraja ŠELIGU na vydanie zákona, ktorým sa mení a dopĺňa **zákon č. 154/2001 Z. z. o  prokurátoroch a právnych čakateľoch prokuratúry** v znení neskorších predpisov (tlač 1258) na prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**I.**

 Poslanci Národnej rady Slovenskej republiky, ktorí nie sú členmi výboru, ktorému bol návrh zákona pridelený, neoznámili v určenej lehote výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

II.

 Návrh poslancov Národnej rady Slovenskej republiky Anny ANDREJUVOVEJ, Gábora GRENDELA a Juraja ŠELIGU na vydanie zákona, ktorým sa mení a dopĺňa **zákon č.  154/2001 Z. z. o  prokurátoroch a právnych čakateľoch prokuratúry** v znení neskorších predpisov (tlač 1258) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 648 z 24. novembra 2022 **schváliť.**

III.

 Z uznesenia Ústavnoprávneho výboru Národnej rady Slovenskej republiky pod bodom II. tejto správy vyplývajú tieto pozmeňujúce a doplňujúce návrhy:

K čl. I

1. V čl. I 1. bod § 24b ods. 1 sa slová „Slovenskej republike“ nahrádzajú slovami „Slovenskej republiky“.

Ide o legislatívno-technickú úpravu.

**Ústavnoprávny výbor NR SR**

K čl. II

2. V čl. II  sa slová „15. januára“ nahrádzajú slovami „15. februára“.

Zmena účinnosti sa navrhuje z dôvodu trvania legislatívneho procesu, zabezpečenia aspoň minimálnej legisvakancie. Z uvedených dôvodov je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

**Ústavnoprávny výbor NR SR**

IV.

 Ústavnoprávny výbor Národnej rady Slovenskej republiky **ako gestorský výbor** k návrhu poslancov Národnej rady Slovenskej republiky Anny ANDREJUVOVEJ, Gábora GRENDELA a Juraja ŠELIGU na vydanie zákona, ktorým sa mení a dopĺňa zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov (tlač 1258) bol zvolaný na 29. novembra 2022.

O návrhu správy výboru, vrátane stanoviska gestorského výboru, Ústavnoprávny výbor Národnej rady Slovenskej republiky **nerokoval**, keďže nebol uznášaniaschopný.

Predseda Ústavnoprávneho výboru Národnej rady Slovenskej republiky zároveň poveril spravodajcu **Dominika Drdula,** aby na schôdzi Národnej rady Slovenskej republiky informoval o výsledku rokovania Ústavnoprávneho výboru Národnej rady Slovenskej republiky a bude navrhovať ďalší postup.

 Milan Vetrák v. r.

 predseda Ústavnoprávneho výboru

 Národnej rady Slovenskej republiky

Bratislava 29. novembra 2022